A BIZOTTSÁG 205/2007/EK RENDELETE
(2007. február 27.)
a 990/2006/EK rendeletnek a német intervenciós hivatal birtokában lévő rozs kivitelére vonatkozó folyamatos pályázati eljárás tárgyát képező mennyiség tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
A 990/2006/EK bizottsági rendelet (2) folyamatos pályázati eljárást nyitott meg a tagállamok intervenciós hivatalai birtokában lévő gabonafélék kivitelére.
(2)
A rozs belső piaci viszonteladásai az utóbbi időben igen megnőttek, ami annak tudható be, hogy a tagállamok intervenciós hivatalainak birtokában lévő gabonának a közösségi piacon történő viszonteladására vonatkozó folyamatos pályázati felhívás megnyitásáról szóló, 2006. október 6-i 1483/2006/EK bizottsági rendelet (3) kedvezőbb eladási feltételeket teremtett a belső piacon, mint export esetében.
(3)
Erre való tekintettel, valamint annak érdekében, hogy a belső piacon viszonteladásra elérhetővé váljanak a 990/2006/EK rendelet keretébe tartozó, a rozsra vonatkozó folyamatos pályázati felhívásban szereplő rozsmennyiségek, indokolt csökkenteni az említett felhívásban szereplő mennyiséget 96 150 tonnával Németország esetében.
(4)
Következésképpen a 990/2006/EK rendeletet ennek megfelelően módosítani kell.
(5)
Az ebben a rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 990/2006/EK rendelet I. melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 27-én.